“จุรินทร์” ขีดเส้นตาย 5 วัน หาตัวข้าราชการขายข้อมูล “คอลเซ็นเตอร์”
“จุรินทร์ ลักษณวิศิษฏ์” สั่งตรวจสอบหาข้อเท็จจริง ประเด็นข้าราชการมีเอี่ยวขายข้อมูลให้แก๊งคอลเซ็นเตอร์ ขีดเส้นภายใน 5 วันต้องเสร็จ ย้ำหากพบผิดจริงจะสอบวินัยต่อ มีโทษตามกฎหมาย
“จุรินทร์ ลักษณวิศิษฏ์” สั่งตรวจสอบหาข้อเท็จจริง ประเด็นข้าราชการมีเอี่ยวขายข้อมูลให้แก๊งคอลเซ็นเตอร์ ขีดเส้นภายใน 5 วันต้องเสร็จ ย้ำหากพบผิดจริงจะสอบวินัยต่อ มีโทษตามกฎหมาย
31 ต.ค. 2565

นายวัฒนศักย์ เสือเอี่ยม อธิบดีกรมการค้าภายใน กระทรวงพาณิชย์ เปิดเผยถึงกรณีมีข้าราชการกระทรวงพาณิชย์เกี่ยวข้องกับการขายข้อมูลนิติบุคคลให้กับแก๊งคอลเซนเตอร์ ผ่าน Zoom ว่ากรมฯได้สั่งตั้งคณะกรรมการสอบข้อเท็จจริงในเรื่องดังกล่าวแล้ว มีรองอธิบดีกรมการค้าภายใน เป็นประธาน กำหนดให้ตรวจสอบให้แล้วเสร็จภายใน 5 วัน หากพบพฤติกรรมที่เกิดขึ้นตามที่ถูกกล่าวหาจริง กระทำความผิดจริง ก็จะดำเนินการตั้งคณะกรรมการสอบวินัย ถ้าผิดวินัยร้ายแรง ก็จะมีโทษ คือ ปลดออกหรือไล่ออก และจะดำเนินการตามกฎหมายสูงสุดทั้งวินัย อาญา เพราะเป็นพฤติกรรมที่ไม่น่าให้อภัย
“กรมฯ ได้รายงานเหตุการณ์ที่เกิดขึ้นให้กับผู้บังคับบัญชาตามลำดับชั้นแล้ว ทั้งปลัดกระทรวงพาณิชย์ และนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ตั้งแต่วันที่ทราบเหตุ คือ วันศุกร์ที่ 28 ต.ค.2565 ที่ผ่านมา และนายจุรินทร์ได้สั่งการให้ตรวจสอบหาข้อเท็จจริงให้ปรากฏอย่างเร็วที่สุด และให้ร่วมมือกับเจ้าหน้าที่ตำรวจ รวมถึงสำนักงานคณะกรรมการป้องกันและปราบปรามการทุจริตในภาครัฐ (ปปท.) ในการดำเนินการอย่างเต็มที่” นายวัฒนศักย์ กล่าว
ทั้งนี้ ในเบื้องต้น กรมฯได้สั่งให้ย้ายเจ้าหน้าที่ดังกล่าว เข้ามาปฏิบัติงานในส่วนกลาง โดยให้เข้ามาปฏิบัติภารกิจที่ไม่ต้องรับผิดชอบอะไร เพื่อให้สะดวกต่อการตรวจสอบข้อเท็จจริง และหากตรวจสอบพบว่ามีบุคคลอื่นเกี่ยวข้อง ก็จะดำเนินการตามระเบียบสูงสุดด้วย เพราะกรมฯได้เน้นย้ำต่อเจ้าหน้าที่ในการปฏิบัติงานมาโดยตลอดว่าให้ปฏิบัติงานด้วยความซื่อสัตย์สุจริต